Lumea pierdută (roman de Michael Crichton)

Lumea Pierdută (cu titlul original The Lost World) este un roman techno-thriller scris de Michael Crichton și publicat în 1995 de Alfred A. Knopf, continuarea romanului Jurassic Park. Romanul a apărut și în limba română, la editura Fahrenheit, în 1997, în traducerea lui Mihai Samoilă.
Ca și în romanul cu același nume al lui Arthur Conan Doyle, este vorba despre o expediție către o regiune îndepărtată din America Centrală infestată cu dinozauri, însă de această dată existența lor nu se datorează supraviețuirii din epoci îndepărtate, ci ingineriei genetice.
La șase ani după dezastrul din Jurassic Park, matematicianul excentric Ian Malcolm (ni se spune încă de la început că la sfârșitul primei cărți fusese atât de aproape de moarte încât fusese declarat mort de câteva ori) și Richard Levine, un paleontolog genial, bogat și răsfățat află de existența unei misterioase Zone B aparținând companiei InGen. Zonae B, o insulă numită Sorna, conținea "fabrica" secretă ce alimenta Jurassic Park, locul în care ouăle de dinozaur erau incubate și unde erau crescuți puii, înainte să fie trimiși pe insula Nublar din Jurassic Park. Levine dispare în chip misterios, iar Malcolm se teme că acesta descoperise locația Zonei B și, plecând grăbit, uită să-l anunțe pe Malcolm. Doc Thorne, cel care crea vehiculele speciale de teren și angajatul său Eddie Carr, cel ce furniza lui Levine o mare parte din echipamente, deduc poziția geografică a Zonei B, cu ajutorul lui Malcolm și a doi elevi de școală care îl asistau pe Levine, și anume Kelly Curtis și prietenul său, un geniu în calculatoare, R.B. "Arby" Benton. Ei organizează o operațiune de salvare și iau cu ei două vehicule puternic modificate pentru scopuri științifice, precum și un Ford Explorer cu alimentare solară, o motocicletă și o platformă de observație. Arby și Kelly se ascund în bagaje, dorind și ei să participe la salvarea lui Levine.
În același timp, Lewis Dodgson, un genetician de la Biosyn — compania rivală lui InGen — și cei doi colegi ai lui, Howard King și George Baselton, se îndreaptă spre insula Sorna, sperând să poată fura ouă de dinozaur pentru propria companie (trebuie menționat că, în primul roman, Dodgson a încercat, ajutat de Dennis Nedry, să fure embrioni de dinozaur din InGen). Sarah Harding, o naturalistă care avusese o relație cu Malcolm, îi însoțește în călătoria spre insulă. Dodgson o aruncă pe Sarah peste bord, crezând că se va îneca, și își continuă planurile. Lewis Dodgson, Howard King și George Baselton pornesc să fure ouă. Odată ajunși la cuibul de tiranozaur, King și Baselton ezită. Dodgson îi obligă să meargă mai departe. Dodgson folosește o cutie neagră ce emite un sunet de înaltă frecvență pentru a alunga cei doi dinozauri adulți. King calcă din greșeală piciorul unui pui de T-Rex și îl rupe. Baselton e prea speriat să intre în cuib și să ia un ou, așa că Dodgson încearcă să ia unul în timp ce ține și cutia în mâini. Firul care leagă cutia de baterie se rupe și sunetul încetează. Baselton încearcă să rămână nemișcat, crezând că tiranozaurii nu-l vor observa. Presupunerea lui nu se adeverește, din păcateș dinozaurii îl mănâncă. Dodgson și King aleargă spre mașină, dar unul dintre tiranozauri o împinge de pe deal. Dodgson cade din mașină, dar supraviețuiește. King este ucis ceva mai târziu de velociraptori, în timp ce încearcă să traverseze insula ca să ajungă la barcă.
Găsind puiul cu piciorul rupt, Eddie îl aduce în tabără unde Malcolm și Sarah îl îngrijesc. Absența puiului este remarcată de părinții săi care se iau după miros, ajungând la trailer. Tiranozaurii împing mașina în care se află Malcolm și Sarah în prăpastie. Ambii sunt salvați de Thorne, dar Malcom este rănit la picior și sfârșește prin a petrece restul povestirii imobilizat și drogat cu morfină (ca și în romanul anterior). În acest timp, grupul de la platforma mobilă este atacat de velociraptori. Eddie este ucis, Arby reușește să se încuie într-o cușcă, dar este răpit de raptori și dus la cuib. Thorne și Levine îl salvează pe Arby, iar supraviețuitorii se refugiază într-o benzinărie abandonată. Acolo dau peste doi carnotauri, dar reușesc să-i sperie cu lanternele.
După răsăritul soarelui, Sarah încearcă să recupereze Explorer-ul. După ce se ascunde sub mașină de un grup de pachycephalosauri agresivi, îl întâlnește pe Dodgson, care căuta și el mașina. Sarah îl împinge pe Dodgson din mașină, ca răzbunare pentru tentativa lui de a o ucide. Dodgson este dus de un tiranozaur la cuib, unde i se rupe un picior și este lăsat ca hrană pentru pui. După ce Sarah ratează întâlnirea cu elicopterul, Kelly găsește o clădire abandonată care conține o șalupă în stare de funcționare. Scăpând ca prin urechile acului de un grup de velociraptori, suraviețuitorii reușesc să ajungă la șalupă și părăsesc insula. În timp ce se află pe vas, Malcolm și Harding îi spun lui Levine, care fusese mușcat de unul dintre animale, că unele carnivore sunt infectate cu prioni, din pricină că InGen luase decizia de a le hrăni cu oi contaminate, iar toate animalele mușcate aveau să fie și ele infectate până la urmă. Aceasta înseamă că dinozaurii de pe insulă sunt sortiți să moară infectați. Levine intră în panică la gândul că este infectat el însuși cu prioni, dar Malcolm îi spune că prionii nu sunt primejdioși pentru om. Acestea fiind spuse, Thorne hotărăște ca întregul grup să se întoarcă acasă.
Ca și în primul roman, încercările cele mai grele la care sunt supuse personajele sunt atacurile dinozaurilor carnivori. Pe parcursul romanului, Malcolm și Levine discută despre diverse teorii ale evoluției și extincției, ca și despre natura științei moderne și a umanității. O temă deosebit de puternică este conceptul de comportament social căpătat prin experiență la animale (de exemplu, velociraptorii lui Crichton, fiind lipsiți de experiența naturală a haitei, manifestă în propriul grup tendințe violente, antisociale). Romanul discută și rolul prionilor în bolile cerebrale, care a stat la baza bolii vacii nebune.
The Lost World: Jurassic Park este filmul realizat în 1997 după romanul Lumea pierdută și reprezintă continuarea filmului Jurassic Park. Ambele filme au fost regizate de Steven Spielberg. După succesul primului film, fanii și criticii l-au împins pe Michael Crichton să scrie o continuare. Pentru că nu mai făcuse asta niciodată, Crichton a refuzat la început, dar a fost convins de Spielberg. De îndată ce romanul a fost publicat, filmul a intrat în etapa de pre-producție, cu termen final la jumătatea nului 1997. Filmul a fost un succes comercial. Critica a fost amestecată, la fel ca și în cazul filmului anterior.
Adaptarea cinematografică din 1997 diferă semnificativ de roman; de exemplu, la sfârșitul filmului, un Tyrannosaurus Rex atacă orașul San Diego.